LEGISLATÍVNA RADA VLÁDY
   SLOVENSKEJ REPUBLIKY

	     Na rokovanie vlády SR
                                                                                      dňa 16. februára 2005
                                                                                      K materiálu č.580/2005
                                                                                      K bodu č.1

	S T A N O V I S K O

k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č.16/2004 Z.z. o Slovenskej televízii /tlač 1000/
___________________________________________________________________________

	I

Predseda Národnej rady Slovenskej republiky P. Hrušovský požiadal listom z 10. januára 2005 vládu Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č.16/2004 Z. z. o Slovenskej televízii /tlač 1000/. 
          	
	II

Účelom predloženého poslaneckého návrhu je jasnejšie definovať povinnosti verejnej služby v televíznom vysielaní. 

V  dôvodovej správe sa uvádza, že realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov. 

Predkladateľom návrhu zákona na rokovanie vlády Slovenskej republiky je R. Chmel, ktorý odporúča vláde s predloženým návrhom vysloviť nesúhlas. 

Legislatívna rada vlády SR prerokovala predložený návrh na svojom  zasadnutí 8. februára 2005. 
	
	Vláde Slovenskej republiky odporučila n e s ú h l a s i ť  s predloženým návrhom z dôvodov uvedených v pripojenom návrhu stanoviska vlády Slovenskej republiky.    

	      III

					    N á v r h

                                            S T A N O V I S K O 
                                      vlády Slovenskej republiky 

k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č.16/2004 Z.z. o Slovenskej televízii /tlač 1000/
________________________________________________________________

             Vláda Slovenskej republiky n e s ú h l a s í s návrhom skupiny poslancov Národnej rady Slovenskej republiky na vydanie zákona, ktorým sa mení zákon č.16/2004 Z.z. o Slovenskej televízii /tlač 1000/ z týchto dôvodov:

1. Predložený návrh nenapĺňa deklarovaný zámer, ktorým má byť jasnejšie definovanie povinnosti verejnej služby v televíznom vysielaní. Navrhnutá právomoc Rady Slovenskej televízie definovať raz ročne priority verejného záujmu nie je previazaná s povinnosťami  generálneho riaditeľa pri rozpracovaní koncepcie programovej služby. 

2. Okrem uvedeného má predložený návrh aj  viaceré legislatívno-technické nedostatky napr. : 

     a) názov nie je v súlade s  obsahom návrhu, pretože ide nielen o doplnenie zákona, ale aj o jeho zmenu, 

     b) článok I neobsahuje všetky zmeny a doplnenia, teda aj tie zmeny, ktoré sú označené ako „čl. II“, 
     
     c)  ustanovenie o účinnosti zákona je nesprávne označené, má byť označené ako „čl. II“,
     
     d) v čl. I   úvodnej vete za slovom „mení“ chýba  slovo „dopĺňa“, ide o obdobnú pripomienku ako je uplatnená k názvu,

      e) v § 8 úvodná veta má znieť takto :

„ V § 8 ods. 1 sa za písmenom d) vkladá nové písmeno e), ktoré znie :“  a  ďalej text navrhovaného písmena e) má byť označený úvodzovkami,

       f) poznámka o zmene označenia doterajších písmen má znieť : 

„Doterajšie písmená e) až m) sa označujú ako písmená f) až n) .“.

Bratislava : 11. februára 2005
Vypracovala : J. Fischerová
Schválil: Štefan G r m a n
               generálny riaditeľ
	     sekcie vládnej legislatívy        

	                                                                 Daniel  L I P Š I C
 	                                                                      podpredseda vlády SR,
                                                                minister spravodlivosti SR a
                                                                     predseda Legislatívnej rady vlády SR